**Múltiples activitats infantils i familiars per les festes de Nadal al Prat de Llobregat**

**Els nens i nenes del Prat podran ajudar a preparar les carrosses dels Reis per a la Cavalcada en el denominat “Garatge Reial”.**

**Per als més petits, el Pratijoc ofereix múltiples activitats de lleure infantil, que enguany giraran a l’entorn del món del juràssic. La Zona Jove d’Hivern ofereix activitats esportives, culturals o d’experimentació per als joves de 12 a 30 anys, amb inscripció prèvia.**

Sota el lema [“Un Nadal d’il·lusions”](https://www.elprat.cat/nadal), el Prat de Llobregat viurà durant les dues properes setmanes la màgia de les festes i oferirà múltiples activitats infantils i familiars, que combinen les tradicions nadalenques, amb un àmplia i variada oferta cultural i lúdica per a tota la ciutadania. S’organitzaran, a més de la tradicional [Cavalcada de Reis](https://www.elprat.cat/nadal/la-cavalcada), activitats de lleure infantil i juvenil, espectacles musicals, de màgia, teatre, titelles i sessions de narració de contes, entre d’altres.

Com cada any, se celebrarà el [Pratijoc](https://www.elprat.cat/nadal/el-pratijoc), el gran esdeveniment de lleure infantil de la ciutat durant les festes, on és previst que participin prop de 3.500 nens i nenes de 3 a 11 anys. Al Pratijoc, organitzat amb el suport de diverses entitats de la ciutat, els nens i nenes podran realitzar diverses activitats, jocs i tallers, que enguany tindran com a eix conductor el món juràssic. Tindrà lloc a l’Escola del Parc al Fondo d’en Peixo i estarà obert del 27 al 29 de desembre (els dies 27 i 29 obrirà només a la tarda) i el 3 de gener al matí.

D’altra banda, tindrà lloc la [Zona Jove d’Hivern](https://www.elprat.cat/nadal/zona-jove-hivern), adreçada a adolescens i joves d’entre 12 i 30 anys, que ofereix diverses activitats esportives, culturals i lúdiques en diferents equipaments de la ciutat del 27 al 29 de desembre i del 2 al 4 de gener. Algunes d’aquestes activitats requereixen inscripció prèvia.

Com cada any, tindrà lloc la tradicional [Cavalcada de Reis](https://www.elprat.cat/nadal/la-cavalcada) el dia 5 de gener i, abans d’aquesta tradicional cita amb els Reis d’Orient, els nens i nenes podran ajudar el matí d’aquest mateix dia a preparar les carrosses al denominat [“Garatge Reial”](https://www.elprat.cat/nadal/el-garatge-reial) al CEM Fondo d’en Peixo.

També es podrà visitar el [pessebre](https://www.elprat.cat/actualitat/noticies/el-pessebre-de-la-pl-de-la-vila-representa-el-port-de-barcelona-principis-del) elaborat per una trentena de persones grans del Prat a la Plaça de la Vila durant totes les festes, enguany inspirat en el Port de Barcelona a principis del segle XVIII.

Es poden consultar totes les activitats de Nadal a [elprat.cat/nadal](file:///C%3A%5CUsers%5Ccarretero%5CAppData%5CLocal%5CMicrosoft%5CWindows%5CTemporary%20Internet%20Files%5CContent.Outlook%5C3NAHHEOJ%5Celprat.cat%5Cnadal)

**El Prat de Llobregat, 24 de desembre de 2018**